मीडिया पर बढ़ती हुई अश्लीलता व घटियापन के प्रति आजकल सामान्यतः एक पराजय जनित स्वीकार का भाव देखने में आता है। हम इस बात को जैसे एक व्यापक स्वीकृति मिलती हुई पाते हैं कि कला में अश्लीलता, फूहड़पन और सांस्कृतिक स्तरहीनता का जो एक नया सैलाब आया है उसे रोक पाना अब किसी तरह संभव नहीं है। जनमानस में शायद यह धारणा भी घर करने लगी है कि देशी-विदेशी प्रचार माध्यमों का जो व्यापक आक्रमण अब आकाश-मार्ग से हर घर-परिवार पर हुआ है उसके आगे परिष्कृत रुचियों या हमारे परम्परागत शास्त्रीय कलारूपों की बात करना बेमानी हो गया है। तेज़ धुनों, अश्लील हरकतों और तथाकथित खुलेपन की अधिकता के आगे कला में सुरुचि व गहरी समझ की बात करने वालों के लिए शायद अब मौन साध लेना ही उचित होगा।